b'\n_START_ARTICLE_\nFred Jaakkola\n_START_PARAGRAPH_\nFred Jaakkola (1886 Valkeakoski)) oli amerikansuomalainen ammattiyhdistysaktiivi, joka 1910-luvulla tunnettiin yhten\xc3\xa4 syndikalistisen IWW-ammattiliiton suomalaisista johtohahmoista.\n_START_SECTION_\nAktivismi\n_START_PARAGRAPH_\nValkeakosken Lotilassa Jaakkolan torppaan syntynyt Jaakkola muutti vuonna 1905 Yhdysvaltoihin. H\xc3\xa4n oli jo hein\xc3\xa4kuussa 1906 mukana Michiganin Rocklandissa j\xc3\xa4rjestetyss\xc3\xa4 kaivoslakossa, jonka aikana puhjenneiden v\xc3\xa4kivaltaisuuksien yhteydess\xc3\xa4 suomalainen kaivosmies Ludvig Ojala kuoli paikallisen sheriffin ampumasta luodista. Yli sadasta pid\xc3\xa4tetyst\xc3\xa4 suomalaisesta oikeuteen joutui Jaakkolan lis\xc3\xa4ksi kymmenen, mutta heid\xc3\xa4t vapautettiin lopulta kaikista syytteist\xc3\xa4. T\xc3\xa4m\xc3\xa4n j\xc3\xa4lkeen Jaakkola vaikutti ilmeisesti Montanan osavaltion Buttessa ja opiskeli my\xc3\xb6hemmin IWW:n yll\xc3\xa4pit\xc3\xa4m\xc3\xa4ss\xc3\xa4 Ty\xc3\xb6v\xc3\xa4en Opistossa Minnesotan Duluthissa. Vuosina 1916\xe2\x80\x931917 Jaakkola kuului IWW:n suomenkielisen Teollisuusty\xc3\xb6l\xc3\xa4inen-lehden (my\xc3\xb6h. Industrialisti) toimituskuntaan yhdess\xc3\xa4 muun muassa Leo Laukin, John Wiidan, Taavi Heinon ja William Riston kanssa.\n_START_SECTION_\nVuoden 1917 pid\xc3\xa4tys ja vankilatuomio\n_START_PARAGRAPH_\nSyyskuussa 1917 viranomaiset pid\xc3\xa4ttiv\xc3\xa4t lukuisia IWW:n j\xc3\xa4seni\xc3\xa4 hieman aikaisemmin voimaan astuneen Espionage Act -lain nojalla. Joukossa oli my\xc3\xb6s suuri m\xc3\xa4\xc3\xa4r\xc3\xa4 amerikansuomalaisia, Detroitissa tuolloin asuneen Jaakkolan lis\xc3\xa4ksi muun muassa laulajana my\xc3\xb6hemmin tunnettu r\xc3\xa4\xc3\xa4t\xc3\xa4li Hiski Salomaa sek\xc3\xa4 Ty\xc3\xb6v\xc3\xa4en Opistoa johtanut Leo Laukki. Heista osa, kuten Salomaa, oli j\xc3\xa4tt\xc3\xa4nyt ilmoittautumatta asevelvollisrekisteriin, kun Yhdysvallat kev\xc3\xa4\xc3\xa4ll\xc3\xa4 1917 liittyi ensimm\xc3\xa4iseen maailmansotaan, mutta p\xc3\xa4\xc3\xa4asiallisena syyn\xc3\xa4 pid\xc3\xa4tyksille oli poliittinen aktivismi. Eniten vangittuja oli Chicagossa, jossa pid\xc3\xa4tettiin yhteens\xc3\xa4 166 henkil\xc3\xb6\xc3\xa4. Rivij\xc3\xa4senet joutuivat yleens\xc3\xa4 vankilaan vain muutamaksi kuukaudeksi, mutta IWW:n johtohahmoina pidetyt amerikansuomalaiset Fred Jaakkola, Leo Laukki, Charles Jacobson, William Tanner ja Frank Westerlund saivat pitk\xc3\xa4t vankeustuomiot. Tanner ja Westerlund tuomittiin viiden, Jaakkola kymmenen ja Laukki 20 vuoden vankeuteen._NEWLINE_Vangitut IWW:n j\xc3\xa4senet suorittivat tuomioitaan Leavenworthin vankilassa Kansasissa, kunnes kev\xc3\xa4\xc3\xa4ll\xc3\xa4 1921 heid\xc3\xa4t vapautettiin v\xc3\xa4liaikaisesti takuita vastaan. Rahat oli ker\xc3\xa4nnyt Industrialistin perustama rahasto. Vapautettuja oli yhteens\xc3\xa4 46, joista yhdeks\xc3\xa4n j\xc3\xa4tti toukokuussa palaamatta vankilaan. Heid\xc3\xa4n joukossaan olivat my\xc3\xb6s Fred Jaakkola ja Leo Laukki sek\xc3\xa4 muun muassa IWW:n perustajiin kuulunut Bill Haywood. Jaakkolan my\xc3\xb6hemmist\xc3\xa4 vaiheista ei ole varmaa tietoa, mutta mahdollisesti h\xc3\xa4n pakeni Laukin ja Haywoodin tavoin Neuvosto-Ven\xc3\xa4j\xc3\xa4lle.'